钦定古今图书集成/方舆汇编/边裔典/第062卷 > 后唐
## 钦定古今图书集成/方舆汇编/边裔典/第062卷 > 后唐

### 庄宗同光三年十月壬午吐浑遣使者来

按《五代史·唐庄宗本纪》云云。按吐浑本传，“吐浑本
号吐谷浑，或曰乞伏干归之苗裔。自后魏以来，名见
中国，居于青海之上。当唐至德中，为吐蕃所攻，部族
分散，其内附者唐处之河西，其大姓有慕容、拓拔、赫
连等族。懿宗时，首领赫连铎为阴山府都督，与讨庞
勋，以功拜大同军节度使，为晋王所破，其部族益微，
散”处蔚州界中。庄宗时，有首领白承福者，依中山北
石门为栅，庄宗为置宁朔、奉化两府，以承福为都督，
赐其姓名为“李绍鲁。”终唐时，常遣使朝贡中国。

### 明宗天成三年二月辛巳吐浑都督李绍虏〈传作鲁〉来十一月壬午吐浑使念九来

按：《五代史唐明宗本纪》云云。

按《册府元龟》：“天成三年二月，吐浑都督李绍鲁等进
马一百二十匹。十一月，吐浑念九等进马五十三匹。
天成四年八月丁未，吐浑首领念公山来。”

### 长兴元年八月壬寅吐浑来附乙卯吐浑使康合毕来

长兴二年二月戊戌吐浑使康万琳来。

按：以上《五代史唐明宗本纪》云云。